**Szép hangú fiatalok jelentkezését várjuk a**

**Nemzeti Ifjúsági Kórusba**

**18 és 30 év közötti fiatalok jelentkezését várjuk a Nemzeti Ifjúsági Kórusba, amely a Kodály-emlékév egyik 2018-ra áthúzódó nagyszabású eseménye lesz július 15-e és 28-a között a Liszt Ferenc Zeneművészeti Egyetem Kodály Intézete szervezésében, az Emberi Erőforrások Minisztériuma támogatásával.**

**A program fővédnöke Kodály Zoltánné. A kórus a július végi egyhetes felkészítő kurzus után egy öt koncertből álló turnéra indul, amelynek lesznek határon túli helyszínei is. A kórus tevékenysége projektjellegű, egyszeri alkalom 2018. július 15-e és 28-a között, így más kórustagsággal jól összeegyeztethető.**

A 60 fősre tervezett kórusba itthoni, határon túli és tengerentúli 18 és 30 év közötti énekesek jelentkezését várjuk. A szervezők különösen számítanak a felsőoktatási intézmények hallgatóira. A jelentkezők közül a legjobbak meghívást kapnak a felkészítő táborba, amelyre július második felében kerül sor Kecskeméten, csodálatos környezetben. A kórus közvetlenül ezt követően egy öt állomásból álló koncertturnéra indul, amelyen ősbemutatók is elhangzanak. Orbán György és Varga Judit is komponál egy-egy művet kifejezetten a kórus számára. A tervezett koncerthelyszínek: Keszthely, Bécs, Galánta, Budapest és Kecskemét, ahol a kórus fellépésével zárul a Kodály Művészeti Fesztivál. Mindkét karnagy, Erdei Péter és Nemes László Norbert, a Kodály Intézet korábbi és jelenlegi igazgatója, nemzetközileg is elismert és számos szakmai díjjal elnyert szakember.

*A kórus „nemzeti” jelzőjének kettős jelentése van”* – hangsúlyozza Nemes László Norbert. „*Egyrészről jelenti azt, hogy nemcsak itthonról, hanem mindenhonnan a világból várjuk a magukat magyarnak vagy magyar származásúnak valló fiatalokat, másrészről kiválóságot és minőséget is jelent, egy korosztály legjobbjainak magas szintű művészi produkcióját. A programban a tanulás, élmény és közösség hármasa fonódik össze. A repertoár megtanulása mellett közösségi élményt is jelent majd a részt vevő fiataloknak a tábor és a turné szabadidős programokkal, de színvonalas koncertjeikkel ők is élményt nyújtanak a közönségnek.”*

A Nemzeti Ifjúsági Kórus nyári kurzusának és koncertturnéjának létrejöttét az Emberi Erőforrások Minisztériuma a Kodály-emlékévhez nyújtott támogatása teszi lehetővé. Ez azt is jelenti, hogy a kórustagok számára a részvétel ingyenes.

**A jelentkezéseket 2018. március 31-ig várjuk.**

További információk és a jelentkezés módja elérhető a kodaly.hu oldalon. A pontos link: http://kodaly.hu/hu/hirek/nemzeti-ifjusagi-korus-felhivas

**Kapcsolat:**

Kállai Erzsébet

Telefon: +36202930930

E-mail: nik@kodaly.hu

Facebook: https://www.facebook.com/nemzetiifjusagikorus/